Úradný vestník L 335 , 30/12/1995 S. 0028 - 0036



Smernica Rady 95/63/ES z 5. decembra 1995, ktorou sa mení a dopíňa smernica 89/655/EHS o minimálnych požiadavkách na bezpečnosť a ochranu zdravia pri používaní pracovných prostriedkov pracovníkmi pri práci (druhá samostatná smernica v zmysle článku 16 ods. 1 smernice 89/391/EHS) RADA EURÓPSKEJ ÚNIE, so zreteľom na Zmluvu o založení Európskeho hospodárskeho spoločenstva, najmä na jej článok 118a, so zreteľom na návrh Komisie [1], so zreteľom na stanovisko Hospodárskeho a sociálneho výboru [2], konajúca v súlade s postupom uvedeným v článku 189c [3], keďže článok 118a zmluvy uvádza, že Rada prijme prostredníctvom smerníc minimálne požiadavky na podporu zlepšovania najmä pracovného prostredia v oblasti bezpečnosti a ochrany zdravia pracovníkov; keďže v zmysle daného článku smernice nesmú ukladať správne, finančné a právne obmedzenia, ktoré by bránili zakladaniu a rozvoju malých a stredných podnikov; keďže dodržiavanie minimálnych požiadaviek na zaistenie vyššej úrovne bezpečnosti a ochrany zdravia pri používaní pracovných prostriedkov je nevyhnutné pre zaistenie bezpečnosti a ochrany zdravia pracovníkov; keďže členské štáty musia preto prijať opatrenia na uľahčenie implementácie ustanovení tejto smernice v podnikoch, najmä v malých a stredných podnikoch; keďže takéto opatrenia môžu zahŕňať školiace a informačné činnosti prispôsobené osobitným požiadavkám rôznych oblastí hospodárstva; keďže ustanovenia prijaté v zmysle článku 118a zmluvy nebránia žiadnemu členskému štátu zaviesť a udržiavať prísnejšie ochranné opatrenia, zlučiteľné s touto zmluvou, ktorými sa riadia pracovné podmienky; keďže článok 9 ods. 1 smernice 89/655/EHS [4] ustanovuje dodatok k prílohe o doplnkových minimálnych požiadavkách týkajúcich sa pracovných prostriedkov uvedených v bode 3 prílohy, podľa postupu uvedenom v článku 118a zmluvy; keďže táto smernica sa musí obmedziť na definovanie cieľov, ktoré sa majú dosiahnuť, a princípov, ktoré sa majú dodržiavať, pričom členské štáty sa môžu slobodne rozhodnúť, ako budú dodržiavať a zlepšovať vnútroštátne právne predpisy; keďže členské štáty po poradách s obidvoma stranami sociálnych partnerov a s náležitým uplatnením vnútroštátnych právnych predpisov a/alebo praxe stanovia postupy, ktorými je možné dosiahnuť úroveň bezpečnosti zodpovedajúcu cieľom uvedeným v prílohe II tejto smernice, keďže táto smernica predstavuje praktický prvok pri uskutočňovaní sociálnej dimenzie vnútorného trhu, PRIJALA TÚTO SMERNICU: Článok 1 Smernica 89/655/EHS sa týmto mení a dopĺňa nasledovne: 1. Článok 4 sa mení a dopĺňa nasledovne: a) v odseku 1 písm. a) bod ii) a písm. b) slová "v prílohe" sa nahradia slovami "v prílohe I"; b) v odseku 1 je vložený nasledujúci bod: "c) rešpektujúc písm. a) bod i) a bez ohľadu na písm. a) bod ii) a písm. b), špecifické pracovné prostriedky, ktoré podliehajú požiadavkám bodu 3 prílohy I, ak boli pracovníkom poskytnuté v podniku a/alebo v prevádzke do 5. decembra 1998, vyhovujú maximálne štyri roky po tomto termíne minimálnym požiadavkám ustanoveným v prílohe I"; c) pridáva sa nasledujúci odsek: "3. Po poradách sociálnych partnerov a s náležitým uplatnením vnútroštátnych právnych predpisov a/alebo praxe členské štáty stanovia postupy, ktorými je možné dosiahnuť úroveň bezpečnosti zodpovedajúcu cieľom uvedeným v ustanoveniach prílohy II." 2. Vkladá sa nasledujúci článok: "Článok 4a Kontrola pracovných zariadení 1. Zamestnávateľ zaistí, aby tam, kde bezpečnosť pracovných prostriedkov závisí od podmienok inštalácie, poverené osoby vykonali počiatočnú kontrolu (po nainštalovaní a pred prvým použitím) a kontrolu po nainštalovaní na novom mieste v zmysle vnútroštátneho práva a/alebo praxe, aby zabezpečil, že pracovné prostriedky boli správne nainštalované a správne fungujú. 2. Zamestnávateľ zaistí, aby pracovné prostriedky vystavené podmienkam, ktoré zapríčiňujú zhoršovanie ich stavu, čím môžu spôsobiť nebezpečenstvo, podliehali: - pravidelným kontrolám a ak je to vhodné, preskúšaniu oprávnenými osobami v zmysle vnútroštátneho práva a/alebo praxe, - osobitným kontrolám oprávnenými osobami v zmysle vnútroštátneho práva a/alebo praxe vždy, keď sa vyskytujú výnimočné okolnosti, ako úpravy, nehody, prírodné javy alebo dlhšie prestávky vo využívaní zariadenia, ktoré môžu ohroziť bezpečnosť pracovných prostriedkov, na zaistenie zachovania podmienok bezpečnosti a ochrany zdravia a na včasné odhalenie a nápravu zhoršeného stavu. 3. Výsledky kontrol sa musia zaznamenať a uchovať pre potreby príslušných úradov. Musia sa uchovávať primerane dlhý čas. Ak sa pracovné prostriedky používajú mimo podniku, musia byť vybavené príslušnými dokladmi o uskutočnení poslednej kontroly. 4. Členské štáty určia podmienky, na základe ktorých sa vykonávajú takéto kontroly."; 3. vkladá sa nasledujúci článok: "Článok 5a Ergonomika a ochrana zdravia pri práci Pri uplatňovaní minimálnych požiadaviek na bezpečnosť a ochranu zdravia zamestnávateľ musí v plnej miere brať do úvahy držanie tela a polohu pracovníkov pri používaní pracovných prostriedkov a ergonomické princípy."; 4. na konci článku 6 ods. 2 sa doplní nasledujúci pododsek: "Je potrebné poučiť pracovníkov o rizikách, ktoré sa vzťahujú na nich, na pracovné prostriedky v pracovnom priestore alebo na pracovnom mieste, ako aj na akékoľvek zmeny do takej miery, do akej ovplyvňujú pracovné prostriedky nachádzajúce sa na ich bezprostrednom pracovnom priestore alebo pracovnom mieste, aj keď takéto pracovné prostriedky priamo nepoužívajú."; 5. v článku 8 slovo "príloha" sa nahrádza výrazom "prílohy"; 6. článok 9 sa dopĺňa nasledovne: - v nadpise článku slová "tejto prílohy" sa nahrádzajú slovami "týchto príloh", - v odseku 1 dvojnásobný výskyt výrazu "príloha" v texte sa nahrádza výrazom "príloha I", - v odseku 2 slovo "príloha" sa nahrádza slovom "prílohy"; 7. nová príloha I sa zmení a doplní v súlade s prílohou I tejto smernice; 8. je potrebné pridať prílohu II, ktorej text je uvedený v prílohe II tejto smernice. Článok 2 1. Členské štáty prijmú do 5. decembra 1998 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu. Keď členské štáty prijmú tieto ustanovenia, budú obsahovať odkaz na túto smernicu, alebo sa takýto odkaz uvedie pri ich oficiálnom publikovaní. Členské štáty určia spôsoby realizácie takéhoto odkazu. 2. Členské štáty oznámia Komisii ustanovenia vnútroštátneho práva, ktoré prijali alebo prijmú v oblasti upravenej touto smernicou. 3. Komisia predkladá pravidelne správu o realizácii tejto smernice Európskemu parlamentu, Rade a Hospodárskemu a sociálnemu výboru. Článok 3 Táto smernica je adresovaná členským štátom. V Bruseli 5. decembra 1995 Za Radu predseda J. A. Griñán [1] Ú. v. ES C 104, 12.4.1994, s. 4 a Ú. v. ES C 246, 22.9.1995, s. 3. [2] Ú. v. ES C 397, 31.12.1994, s. 13. [3] Stanovisko Európskeho parlamentu zo 17. februára 1995 (Ú. v. ES C 56, 6.3.1995, s. 175), spoločné stanovisko Rady z 24. júla 1995 (Ú. v. ES C 281, 25.10.1995, s. 41) a rozhodnutie Európskeho parlamentu zo 17. novembra 1995 (Ú. v. ES C 323, 4.12.1995). [4] Ú. v. ES L 393, 30.12.1989, s. 13. -------------------------------------------------- PRÍLOHA I Táto príloha (nová príloha I) k smernici 89/655/EHS sa mení a dopĺňa nasledovne: 1. Do všeobecnej pripomienky bude pridaný nasledujúci odsek: "Nasledujúce minimálne požiadavky v takej miere, v akej sa týkajú používaných pracovných prostriedkov, nemusia vždy vyžadovať rovnaké opatrenia ako základné požiadavky týkajúce sa nových pracovných prostriedkov."; 2. posledný odsek v bode 2.1 je nahradený nasledujúcim textom: "Riadiace systémy musia byť bezpečné a pri ich výbere sa musia zohľadniť poruchy, chyby a obmedzenia, ktoré možno očakávať v rámci plánovaných okolností používania."; 3. bod 3 sa nahradí nasledujúcim textom: "3. Ďalšie minimálne požiadavky týkajúce sa špecifických typov pracovných prostriedkov 3.1 Minimálne požiadavky pre mobilné pracovné prostriedky, s vlastným pohonom alebo bez neho 3.1.1. Pracovné prostriedky, na ktorých sa pri ich pohybe nachádzajú pracovníci, musia byť vybavené tak, aby sa počas ich pohybu zmenšilo ohrozenie pracovníkov. Toto ohrozenie musí zahŕňať aj riziko spôsobené kontaktom s kolesami alebo s pásom vozidla alebo uviaznutím v nich. 3.1.2. Tam, kde by mimovoľné zablokovanie pohonnej jednotky medzi jednotkou mobilného pracovného prostriedku a jeho príslušenstvom a/alebo akýmkoľvek ťahaným kusom mohlo spôsobiť špecifické ohrozenie, príslušný pracovný prostriedok musí byť vybavený alebo prispôsobený tak, aby takéto blokovanie pohonnej jednotky nemohlo nastať. Tam, kde sa takémuto zablokovaniu nedá vyhnúť, musia byť vykonané všetky možné opatrenia, ktoré zabránia nepriaznivým účinkom na pracovníkov. 3.1.3. Tam, kde sa hnacie hriadele prenášajúce energiu medzi mobilnými časťami pracovného prostriedku môžu znečistiť pôdou alebo poškodiť ťahaním po zemi, musí byť k dispozícii zariadenie na ich opravu. 3.1.4. Mobilný pracovný prostriedok, na ktorom sa pri jeho pohybe nachádzajú pracovníci, musí byť skonštruovaný tak, aby sa v reálnych podmienkach jeho používania obmedzilo riziko jeho prevrátenia: - buď pomocou ochrannej konštrukcie, ktorá zaručí, že pracovný prostriedok sa nenakloní viac než o štvrtinu otáčky, alebo - pomocou konštrukcie poskytujúcej dostatok voľného priestoru okolo týchto pracovníkov v prípade, keď nakláňanie bude väčšie než štvrť otáčky, alebo - pomocou iného zariadenia s rovnakým účinkom. Tieto ochranné konštrukcie môžu tvoriť neoddeliteľnú súčasť príslušného pracovného prostriedku. Tieto ochranné konštrukcie nie sú vyžadované vtedy, keď je pracovný prostriedok počas činnosti stabilizovaný, alebo keď použité konštrukčné riešenie vylučuje možnosť prevrátenia. Tam, kde v prípade prevrátenia pracovného prostriedku hrozí nebezpečenstvo pritlačenia pracovníka časťami pracovného prostriedku k zemi, musí byť pre ostatných pracovníkov v pracovnom prostriedku nainštalovaný brzdiaci systém. 3.1.5. Vozík so zdvíhacou vidlicou, na ktorom sa nachádza jeden alebo viac pracovníkov, musí byť skonštruovaný alebo prispôsobený tak, aby sa obmedzilo nebezpečenstvo jeho prevrátenia, napríklad: - nainštalovaním kabínky pre vodiča, alebo - konštrukciou vozíka so zdvíhacou vidlicou, ktorá bráni jeho prevráteniu, alebo - konštrukciou, ktorá v prípade prevrátenia sa vozíka so zdvíhacou vidlicou zachová dostatok priestoru pre pracovníkov medzi zemou a príslušnými časťami vozíka, alebo - konštrukciou chrániacou pracovníkov na sedadlách pre obsluhu vozíka so zdvíhacou vidlicou tak, že pri prevrátení vozíka nebudú pritlačení časťami vozíka so zdvíhacou vidlicou. 3.1.6. Pracovný prostriedok s vlastným pohonom, ktorý pri pohybe môže ohroziť osoby, musí spĺňať nasledujúce podmienky: a) pracovný prostriedok musí byť zabezpečený zariadením, ktoré zabráni neoprávnenej osobe naštartovanie; b) musí mať vhodné konštrukčné prvky minimalizujúce následky kolízie v prípade, keď sa súčasne pohybuje viac koľajových vozidiel; c) musí obsahovať brzdiace a zastavovacie zariadenie. Ak to bezpečnostné obmedzenia vyžadujú, v prípade zlyhania hlavného brzdiaceho a zastavovacieho zariadenia musí mať núdzové vybavenie ovládané ľahko prístupnými prvkami alebo pracujúce automaticky; d) ak vodič z hľadiska požadovanej bezpečnosti nemá dostatočný výhľad, musia byť na zlepšenie jeho výhľadu namontované primerané pomocné prvky; e) pracovný prostriedok určený na prácu v noci alebo v tme musí byť vybavený osvetlením primeraným vykonávanej práci a musí poskytovať dostatočnú bezpečnosť pre pracovníkov; f) pracovný prostriedok s nebezpečenstvom vzniku požiaru priamo na ňom alebo na ťahanej a/alebo nesenej časti, pričom môžu byť ohrození pracovníci, musí byť vybavený vhodnými hasiacimi prístrojmi, ak na mieste, kde sa pracuje, takéto protipožiarne prostriedky nie sú k dispozícii; g) diaľkovo ovládaný pracovný prostriedok sa po opustení kontrolovaného priestoru musí automaticky zastaviť; h) diaľkovo ovládaný pracovný prostriedok, ktorý v bežných podmienkach môže naraziť alebo spôsobiť ohrozenie, musí disponovať zariadením, ktoré tomu zabráni, ak nie sú prítomné iné zariadenia na kontrolu tohto ohrozenia. 3.2 Minimálne požiadavky pre pracovný prostriedok určený na dvíhanie bremien 3.2.1. Ak pracovný prostriedok na dvíhanie bremien je nainštalovaný trvale, musí byť zabezpečená jeho pevnosť a stabilita pri používaní, pričom zvláštnu pozornosť je potrebné venovať bremenám, ktoré sa majú zdvíhať, a tlakom, ktoré budú pôsobiť na montážne alebo podporné body celej konštrukcie. 3.2.2. Na stroji na dvíhanie bremien musí byť jasne vyznačená prípustná nosnosť a tam, kde to je vhodné, musí byť aj tabuľka udávajúca prípustnú nosnosť pre každú konfiguráciu stroja. Príslušenstvo zdvíhacieho zariadenia musí byť označené tak, aby bolo možné určiť charakteristiku podstatnú pre bezpečné používanie. Pracovný prostriedok, ktoré nie je určený na dvíhanie osôb, ale ktorý sa by omylom mohol takto použiť, musí byť vhodne a jasne označený, aby sa tak nestalo. 3.2.3. Trvale nainštalovaný pracovný prostriedok musí byť postavený tak, aby sa znížilo riziko, že bremeno: a) udrie pracovníkov; b) sa nebezpečne rozkýva alebo vypadne; c) sa neúmyselne uvoľní. 3.2.4. Pracovný prostriedok na dvíhanie alebo premiestňovanie pracovníkov musí mať také vlastnosti, aby sa: a) pomocou vhodných zariadení predišlo nebezpečenstvu pádu vozidla tam, kde sa takéto riziko vyskytne; b) zamedzilo nebezpečenstvu pádu používateľa pracovného prostriedku tam, kde sa takéto riziko vyskytne; c) zamedzilo nebezpečenstvu pritlačenia, uviaznutia alebo udretia používateľa, najmä v dôsledku neúmyselného kontaktu s objektmi; d) zaručilo, že osoby uviaznuté vo vozidle v prípade nehody nebudú vystavené nebezpečenstvu a bude ich možné uvoľniť. Ak sa ohrozeniu uvedenému pod písmenom a) z dôvodu rozdielu miesta a výšky nedá zabrániť bezpečnostnými opatreniami, je potrebné namontovať a každý pracovný deň skontrolovať závesné lano určené na zvýšenie bezpečnosti." -------------------------------------------------- PRÍLOHA II " PRÍLOHA II USTANOVENIA TÝKAJÚCE SA POUŽÍVANIA PRACOVNÉHO PROSTRIEDKU UVEDENÉHO V ČLÁNKU 4 ODS. 3 0. Všeobecný komentár Povinnosti uvedené v tejto prílohe platia vzhľadom na ustanovenia tejto smernice a tam, kde v súvislosti s príslušným pracovným prostriedkom existuje riziko. 1. Všeobecné ustanovenia pre všetky pracovné prostriedky 1.1. Pracovný prostriedok musí byť nainštalovaný, umiestnený a používaný tak, aby sa zmenšilo ohrozenie používateľov tohto pracovného prostriedku a ďalších pracovníkov, napríklad tým, že sa ponechá dostatok miesta medzi pohybujúcimi sa časťami pracovného prostriedku a pevnými alebo pohybujúcimi sa časťami v jeho okolí, a tým, že všetky používané alebo vyrábané druhy energie a látok sa dajú bezpečne privádzať alebo odvádzať. 1.2. Pracovný prostriedok sa musí montovať alebo demontovať v bezpečných podmienkach, najmä s dodržaním všetkých inštrukcií výrobcu. 1.3. Pracovný prostriedok, ktorý môže byť pri používaní zasiahnutý bleskom, musí byť vhodným spôsobom alebo zariadením chránený pred účinkom bleskov. 2. Ustanovenia týkajúce sa mobilných pracovných prostriedkov s vlastným pohonom alebo bez neho 2.1. Pracovný prostriedok s vlastným pohonom bude ovládaný iba pracovníkmi, ktorí absolvovali primerané školenie zamerané na bezpečné riadenie takéhoto prostriedku. 2.2. Ak sa pracovný prostriedok pohybuje po pracovnom priestore, je nutné vydať primerané dopravné predpisy a zabezpečiť ich dodržiavanie. 2.3. Je nutné vykonať organizačné opatrenia, aby do pracovnej oblasti pracovného prostriedku s vlastným pohonom nevchádzali peší pracovníci. Ak je možné príslušnú prácu vykonať len vtedy, keď sú prítomní aj peší pracovníci, musia sa vykonať vhodné opatrenia, aby nedošlo k ich zraneniu pracovným prostriedkom. 2.4. Preprava pracovníkov na mobilnom pracovnom prostriedku sa môže uskutočniť len tam, kde je zaistená ich bezpečnosť. Ak sa práca musí vykonávať počas prepravy, je nutné primerane upraviť rýchlosť pohybu pracovného prostriedku. 2.5. Mobilný pracovný prostriedok so spaľovacím motorom sa v pracovných priestoroch môže používať len vtedy, ak je zabezpečený prívod dostatočného množstva vzduchu, aby sa zaistila bezpečnosť a ochrana zdravia pracovníkov. 3. Ustanovenia týkajúce sa používania pracovných prostriedkov na zdvíhanie bremien 3.1 Všeobecné zásady 3.1.1. Pracovný prostriedok, ktorý je mobilný alebo sa dá rozmontovať a ktorý má slúžiť na zdvíhanie bremien, sa musí používať tak, aby za všetkých predvídateľných podmienok bola pri používaní tohto pracovného prostriedku zabezpečená jeho stabilita, pričom sa musia brať do úvahy vlastnosti podlahy. 3.1.2. Osoby môžu byť zdvíhané len pomocou takého pracovného prostriedku a jeho príslušenstva, ktoré je na to určené. Rešpektujúc článok 5 smernice 89/391/EHS, na zdvíhanie osôb sa môže výnimočne použiť aj pracovný prostriedok, ktorý nie je osobitne skonštruovaný na tento účel, ak sa vykonajú primerané bezpečnostné opatrenia v súlade s vnútroštátnymi predpismi a/alebo praxou ustanovujúcou primeraný dohľad. Pokiaľ sa na pracovnom prostriedku určenom na zdvíhanie bremien nachádzajú osoby, na riadiacom mieste musí byť stále prítomná obsluha. Osoby, ktoré sú zdvíhané, musia mať možnosť spoľahlivo komunikovať s obsluhou. V prípade nebezpečenstva musia byť k dispozícii spoľahlivé prostriedky na ich evakuáciu. 3.1.3. Je potrebné vykonať opatrenia, aby pracovníci nevstupovali pod zavesené bremená. Výnimku tvoria prípady, keď to efektívnosť vykonávanej práce vyžaduje. Bremená sa nesmú pohybovať nad nechránenými pracovnými priestormi, na ktorých sa zvyčajne nachádzajú pracovníci. Ak sa pracovníci nachádzajú pod bremenami a prácu nemožno vykonať iným spôsobom, je nutné určiť príslušné postupy a zabezpečiť ich dodržiavanie. 3.1.4. Príslušenstvo zdvíhacích zariadení musí byť vybrané podľa druhu dvíhaných bremien, uchytávacích bodov, zdvíhacích lán a poveternostných podmienok, pričom je potrebné brať do úvahy spôsob a rozmiestnenie zavesenia. Príslušenstvo zdvíhacieho zariadenia musí byť zreteľne označené, aby používatelia boli informovaní o jeho charakteristike, ak sa po použití neodmontuje. 3.1.5. Zdvíhacie príslušenstvo musí byť uskladnené tak, aby sa zabezpečilo, že nebude poškodené alebo zoslabené. 3.2 Pracovné prostriedky na neusmerňované zdvíhanie bremien 3.2.1. Ak sú dva alebo viac pracovných prostriedkov používaných na neusmerňované zdvíhanie bremien namontované alebo zostavené v pracovnom priestore tak, že ich pracovné okruhy sa prekrývajú, musia sa vykonať vhodné opatrenia, aby nedochádzalo ku kolíziám medzi bremenami a/alebo časťami týchto pracovných prostriedkov. 3.2.2. Ak sa na neusmerňované zdvíhanie bremien používajú mobilné pracovné prostriedky, je potrebné vykonať opatrenia, aby nedochádzalo k nakloneniu, prevráteniu, alebo v prípade potreby, k posunutiu alebo pošmyknutiu prostriedkov. Na zabezpečenie dodržiavania opatrení sa musia vykonávať kontroly. 3.2.3. Ak obsluha pracovného prostriedku určeného na neusmerňované zdvíhanie bremien nemôže pozorovať celú dráhu vykonávanú bremenom priamo alebo pomocou osobitného vybavenia poskytujúceho potrebné informácie, musí s obsluhou komunikovať kompetentná osoba, ktorá ju usmerní. Musia sa vykonať organizačné opatrenia, aby sa predišlo kolíziám bremien, ktoré by mohli ohroziť pracovníkov. 3.2.4. Práca musí byť organizovaná tak, aby pracovník pri ručnom pripevňovaní alebo uvoľňovaní bremena mohol postupovať bezpečne, najmä prostredníctvom pracovníka, ktorý priamo alebo nepriamo riadi príslušný pracovný prostriedok. 3.2.5. Všetky zdvíhacie operácie musia byť starostlivo plánované, realizované a musí sa zabezpečiť vhodný dozor tak, aby bola zaistená bezpečnosť pracovníkov. Najmä vtedy, ak sa bremeno musí súčasne zdvíhať pomocou dvoch alebo viacerých pracovných prostriedkov na neusmerňované zdvíhanie bremien, je nutné vypracovať a uplatňovať postup, ktorý zabezpečí dobrú koordináciu pracovníkov obsluhujúcich tieto pracovné prostriedky. 3.2.6. Ak pracovný prostriedok určený na neusmerňované zdvíhanie bremien nemôže udržať bremeno v dôsledku úplného alebo čiastočného výpadku energie, musia byť vykonané primerané opatrenia, aby nedošlo k následnému ohrozeniu pracovníkov. Bremeno zavesené vo vzduchu nesmie byť ponechané bez dozoru, pokiaľ nebude zamedzený prístup do nebezpečného priestoru a bremeno nebude bezpečne zafixované. 3.2.7. Ak sa poveternostné podmienky zhoršia do tej miery, že bezpečné používanie príslušného pracovného prostriedku je ohrozené a že pracovníci sú vystavení nebezpečenstvu, práca pracovných prostriedkov určených na neusmerňované zdvíhanie bremien, ktoré pracujú na voľnom priestranstve, sa musí zastaviť. Je nutné vykonať primerané ochranné opatrenia, aby sa pracovný prostriedok neprevrátil a neohrozil pracovníkov. " --------------------------------------------------